Etter å ha misbrukt to matchballer på rad, maktet Tromsø omsider å sikre seg andreplassen i 1. divisjon søndag.

Med 1-0 og tre poeng hjemme mot Fredrikstad, er «Gutan» tilbake i Tippeligaen neste år etter bare én sesong på nest høyeste nivå.

– Det har vært råtøft hele veien, men jeg er veldig imponert over at vi klarer det på første forsøk. Det er bra, sa en glisende Steinar Nilsen til TV 2 etter kampslutt.

– De ser pokker meg ikke ut!

Opprykket har i lengre tid bare vært for en formalitet å regne for et Tromsø-lag som i hele sesongen har vært med helt der oppe i 1. divisjon. Gang på gang har det imidlertid blitt utsatt.

Tre poeng mot Bryne 6. oktober ville ha vært nok til å rykke opp. Det endte med 1-2 tap.

Tre poeng eller uavgjort mot Sandefjord på mandag ville også ha sikret opprykket. Det endte med 1-3-tap.

Søndag, i sesongens nest siste runde, klarte de dog å ta poengene de trengte.

En lobb fra 25 meter signert Jonas Johansen etter drøyt halvspilt førsteomgang var alt som skulle til får å sikre seieren, og Nilsens mannskap slår derfor følge med seriemester Sandefjord opp til Tippeligaen neste sesong.

– Det er herlig, men jeg er mest fornøyd med at guttene nå kan få barbert seg. De ser pokker meg ikke ut hele gjengen!, sa Nilsen, og siktet til sine beskjeggede disipler.

En av de, Miika Koppinen, var stolt av lagkameratene.

– Det er fantastisk deilig. Det er ikke lett å være favoritt og innfri hver eneste helg. Men vi gjorde det i år, og det er deilig, sa TIL-kapteinen.

– Er du med til Tippeligaen neste år?

– Det får vi se. Jeg er med om jeg er god nok!

Mjøndalen sikret kvalikplass med storseier

Men om spenningen om de direkte opprykksplassene nå er over, er det fremdeles usikkert hvilke lag som skal kjempe om muligheten til å spille play-off mot Tippeligaens tredje dårligste lag.

Fem lag har nemlig muligheten til å knipe en av de fire viktige plassene bak Sandefjord og Tromsø.

Mjøndalen vant lekende lett 5-0 borte mot Bryne og inntok dermed tredjeplassen med 50 poeng. To poeng bak de brune er både Kristiansund, Fredrikstad og Bærum, mens Ranheim på 7. plass står med 46.

Det betyr ar Mjøndalen er sikret sin kvalikplass, mens Ranheim, til tross for at de «bare» klare uavgjort borte mot Nest-Sotra, fortsatt kan komme opp på kvalikplass om de vinner sin siste kamp hjemme mot Strømmen.

33 mål på åtte kamper

Mjøndalen sikret seg altså en kvalikplass med meget solide sifre borte mot Bryne, men laget var langt fra det eneste som fant veien til nettmaskene overraskende enkelt denne søndagen.

Hele 33 mål ble scoret i de åtte kampene - med andre ord mer enn fire mål i snitt per kamp.

I to kamper kom det hele åtte mål.

Bærum holdt liv i opprykksdrømmen ved å smadre HamKam 6-2, mens Strømmen og Tromsdalen til slutt delte poengene etter en utrolig 4-4-kamp.

Hjemmelaget ledet hele 4-0, men fire scoringer i andreomgang, to av de fra Håvard Lysvoll, sikret Tromsdalen et usannsynlig poeng. Poenget gjør dog lite fra eller til for Tromsdalen - laget står med 30 poeng og er klar for 2. divisjon.

Det er også UIlensaker/Kisa og HamKam, men Alta kan fortsatt berge plassen om de vinner borte mot Hønefoss. Begge lagene har -17 i målforskjell, noe som gjør at Alta vil overleve på målforskjell om de skulle vinne den kampen.